b'\n_START_ARTICLE_\n8.8 cm FlaK\n_START_SECTION_\nRazvoj\n_START_PARAGRAPH_\nTop je izviral iz verzije protiletalskih topov imenovanih 8,8 cm FlaK 18, 36, 37 ter tudi 41 in 43. Pri tem oznaka FlaK pomeni Flugzeugabwehr-Kanonen oz. Protiletalski-Top. Prototip tega znamenitega topa se je prvi\xc4\x8d pojavil leta 1928, na testiranjih se je izredno dobro izkazal zato je bil sprejet v nem\xc5\xa1ko vojsko kot FlaK 18. Top je bil zasnovan tako, da je bil hitro premi\xc4\x8den \xc4\x8deprav ni imel lastnega pogona. Name\xc5\xa1\xc4\x8den je bil na lafeto, ki je slu\xc5\xbeila kot prikolica za preva\xc5\xbeanje ali pa kot strelna platforma, ki je omogo\xc4\x8dala streljanje v krogu 360, kar se je izkazalo kot velika prednost. Prednost topa je bilo tudi avtomatsko praznjenje pri katerem je top po strelu sam izvrgel prazen tulec kar je omogo\xc4\x8dalo visoko kadenco streljanja (od 15 do 20 strelov na minuto). Brez predelave se ga je dalo uporabljati kot protiletalski top ali pa kot protitankovski top, namen uporabe je bil odvisen le od tipa granat (visoko eksplozivna, prebojna, protioklepna,...)._NEWLINE_Mno\xc5\xbei\xc4\x8dna proizvodnja topa se je za\xc4\x8dela leta 1933. Prve boje je videl v \xc5\xa1panski dr\xc5\xbeavljanski vojni kjer se je izkazal kot odli\xc4\x8dno protiletalsko oro\xc5\xbeje. Tekom vojne so topni\xc4\x8darji spoznali, da top zaradi svojega kalibra, dometa in kadence ni uporaben samo za uni\xc4\x8devanje lete\xc4\x8dih ciljev ampak tudi za uni\xc4\x8devanje utrjenih objektov in oklepnih vozil. Med vojno so se pokazale tudi \xc5\xa1tevilne pomanjkljivosti, ki pa so bile v novi verziji FlaK 36 in 37 odpravljene. Nova verzija je tako dobila dvodelno cev, kar je omogo\xc4\x8dalo la\xc5\xbejo menjavo obrabljene cevi in lafeto, ki se je iz prevozne spremenila v stacionarno brez odstranjevanja koles. Izbolj\xc5\xa1ane so bile tudi namerilne naprave. S tem je top postal \xc5\xa1e bolj prilagojen na novo doktrino bojevanja imenovano blitzkrieg. Svoj vrhunec je top do\xc5\xbeivel v bojih za Severno Afriko ter na prostranem vzhodnem boji\xc5\xa1\xc4\x8du. Do leta 1944 je bilo v uporabi 10.704 topov v verzijah FlaK 18, 36, 37. Na podlagi vojnih izku\xc5\xa1enj in osnov FlaK 18, 36, 37 so Nemci tekom vojne izdelali \xc5\xa1e verzije 12.8 cm FlaK 40, 10.5 cm FlaK 39 ter 8.8 cm PaK 43 in 8.8 cm KwK 43. Prva dva sta bila izdelana kot protiletalski tip za kopensko vojsko in mornarico in sta bila neposredna naslednika topa 8.8 cm, druga dva pa z osnovnim protiletalskim topom FlaK nista imela kaj dosti skupnega, razen tega da sta imela enak kaliber (PaK se je uporabljal kot navade protitankovski top, KwK pa kot protitankovski top name\xc5\xa1\xc4\x8den na tank Tiger).\n_START_SECTION_\nZgodovina uporabe\n_START_PARAGRAPH_\nSpoznanja iz \xc5\xa1panske dr\xc5\xbeavljanske vojne so pripomogla, da je top FlaK 88 mm postal najbolj znan top po svetu. Uporabiti ga je bilo mogo\xc4\x8de tako za uni\xc4\x8devanje lete\xc4\x8dih kot kopenskih ciljev, kar je dajalo topu nekak\xc5\xa1no univerzalnost. Odli\xc4\x8dno se je izkazal pod poveljstvom Erwina Rommla med bitko za Francij, \xc5\xa1e posebej med britanskim protinapadom pri Arrasu, ter v Al\xc5\xbeiriji in Egiptu. Nemci so z njim v Severni Afriki uprizarjali prave pokole med britanskimi tanki, ki proti njim niso poznali prave obrambe. Vendar ne za dolgo, Britanci so tekom vojne spoznali, da so topovi slabo mobilni zaradi \xc4\x8desar jih je bilo enostavno uni\xc4\x8diti s te\xc5\xbekim topni\xc5\xa1tvom ter s tanki Sherman, ki so imeli 75 mm topove z dovolj velik domet._NEWLINE_Te\xc5\xbeave z osem in osemdeseticami pa niso imeli samo Britanci ampak tudi Rusi. Nemci so ji na vzhodnem boji\xc5\xa1\xc4\x8du za\xc4\x8deli uporabljati po tem, ko so Rusi v uporabo poslali valove tankov T-34 in KV1, katerim nem\xc5\xa1ki 37 in 50 mm topovi niso pri\xc5\xa1li do \xc5\xbeivega. Rusi so te\xc5\xbeavo s topovi 88 mm re\xc5\xa1ili po rusko, uporabili so ve\xc4\x8d tankov. Tako se je nemalokrat zgodilo, da je Nemcem zmanjkalo streliva ali pa se je ruskim tankom zaradi velikega \xc5\xa1tevila uspelo prebiti med nem\xc5\xa1ke linije._NEWLINE_Na drugih boji\xc5\xa1\xc4\x8dih, predvsem italijanskem in zahodno evropskem, prednosti 88 mm topa zaradi razgibanega terena niso pri\xc5\xa1le toliko v ospredje. Kljub temu pa so se ga zavezni\xc5\xa1ke tankovske posadke bale kot hudi\xc4\x8d kri\xc5\xbea. Da bi se za\xc5\xa1\xc4\x8ditili pred njegovimi smrtonosnimi granatami, ki so prebile oklep katerega koli zavezni\xc5\xa1kega tanka, so za\xc4\x8deli name\xc5\xa1\xc4\x8dati na svoje tanke vre\xc4\x8de peska, razne \xc5\xa1katle, oklep uni\xc4\x8denih nem\xc5\xa1kih tankov, skratka vse kar jim je pri\xc5\xa1lo pod roko. Tekom vojne so Nemci dodobra spoznali mo\xc4\x8d 88 mm topa tako, da so razvili namenske protioklepne topove istega kalibra. Naslednja stopnja je bila mobilnost topa, tega so namestili na tank [[Panzer VI Tiger II Tiger]] in tako dobili najbolj smrtonosno oro\xc5\xbeje druge svetovne vojne kateremu so zavezni\xc5\xa1ki tanki in topovi le s te\xc5\xbeavo pri\xc5\xa1li do \xc5\xbeivega. Ob\xc4\x8dasno in v kriti\xc4\x8dnih trenutkih je zase\xc5\xbeene nem\xc5\xa1ke topove uporabljala tudi ameri\xc5\xa1ka vojska._NEWLINE_Po vojni se je razvoj 88 mm topa nadaljeval pri zmagovalkah druge svetovne vojne, sam FlaK 88 mm pa je zaradi svoje zastarelosti postal le \xc5\xa1e muzejski eksponat. V bojni vlogi se je top \xc5\xa1e zadnji\xc4\x8d pojavil med vojno v Jugoslavijo, ko je udele\xc5\xbeenkam v spopadu kroni\xc4\x8dno primanjkovalo oro\xc5\xbeja in so uporabile vse kar jim je pri\xc5\xa1lo pod roke.'